अजमेर. शिक्षा राज्यमंत्री वासुदेव देवनानी को धमकी भरा पत्र दिए जाने के मामले में पुलिस जांच में पत्र में अंकित प्रेषक तरन्नुम चिश्ती की तस्दीक कर ली गई है। तरन्नुम चिश्ती साधारण गृहिणी है। पूछताछ में उसने पत्र के बारे में अनभिज्ञता जाहिर की है।
पुलिस का मानना है कि असामाजिक तत्व ने बोगस नाम से पत्र भेजा है। एसपी डॉ. नितिनदीप ब्लग्गन ने बताया कि विभिन्न बिंदुओं से मामले की जांच की जा रही है।
उल्लेखनीय है कि आईजी मालिनी अग्रवाल ने एडिशनल एसपी सिटी भोलाराम के नेतृत्व में जांच दल गठित किया है। तरन्नुम चिश्ती के नाम से देवनानी को एक पत्र मिला था, जिसमें अकबर के किले का नाम बदले जाने पर विरोध जाहिर करते हुए धमकी दी गई थी। भास्कर में सबसे पहले समाचार प्रकाशित कर मामले को उजागर किया गया था। इसके बाद पुलिस प्रशासन हरकत में आया है। पुलिस मामले की गंभीरता से जांच कर रही है।
धमकी भरे खत में लिखने वाले का नाम तरन्नुम चिश्ती है, जबकि खत लिखने की तारीख 16 दिसंबर 2016 अंकित है। डाक विभाग की सील में तारीख 30 दिसंबर 2016 नजर रही है। पुलिस इस बिंदु पर भी जांच कर रही है कि दो महीने तक यह मामला सामने क्यों नहीं आया।
एसपी डॉ. ब्लग्गन ने बताया कि पत्र में अंकित प्रेषक तरन्नुम चिश्ती की तस्दीक कर ली गई है। उससे पूछताछ की जा रही है। वह साधारण गृहिणी है। प्रतीत होता है कि उसके नाम से असामाजिक तत्वों ने पत्र भेजा है। फिलहाल पुलिस जांच जारी है।
hin_Deva hin_Deva hin_Deva hin_Deva hin_Deva